Vapaan Syyrian armeija taisteli Aleppossa sodan alkuvuosina.
**Aleppon taistelut** olivat sarja aseellisia yhteenottoja Syyrian suurimmassa kaupungissa Aleppossa vuosien 2012 ja 2016 välisenä aikana. Taistelut olivat osa Syyrian sisällissotaa. Hallitusta vastaan taistelleet kapinalliset hyökkäsivät Aleppoon kesällä 2012, mutta Syyrian asevoimat pysäyttivät kapinallisten etenemisen. Taistelut Aleppossa ja kaupungin ympärillä juuttuivat ratkaisemattomaksi kamppailuksi, jossa kummallakaan osapuolella ei ollut selkeää yliotetta. 

Kapinallisten taistelukykyä heikensivät keskinäiset taistelut ja joukkojen epäjärjestys. Kapinallisten onnistuneimmat operaatiot suorittivat jyrkän islamistiset ryhmittymät. Vuoteen 2014 mennessä Isis oli edennyt kaupungin itäpuolelle. Samana vuonna kapinallisarmeija FSA hylkäsi itäisen Aleppon ja alue jäi jihadisti-islamistien käsiin. 

Vuonna 2016 hallituksen armeija saartoi islamistikapinalliset, kehotti siviilejä jättämään kaupungin ja aloitti pommitukset ja hyökkäyksen, jolla se pyrki valtaamaan saartamansa Aleppon osan. Vuoden loppupuolella Venäjän ilmavoimat ryhtyi pommittamaan kapinallisaluetta hallituksen armeijan tukena. Lukuisat sairaaloiden kaltaiset siviilikohteet saivat osumia kranaattikeskitysten ja ilmapommitusten aikana. Marraskuun lopussa vuonna 2016 hallituksen joukot alkoivat kutistaa Aleppon mottia. Joulukuun 15. päivänä hallitus oli voittanut taistelun. Kapinallisia evakuoitiin pois kaupungista ja 22. joulukuuta hallituksen joukot ilmoittivat saaneensa kaupungin kokonaan haltuunsa.

Taistelujen ja ilmapommitusten aikana kaupunki raunioitui pahoin. Kaupungissa ja sen lähialueilla aaltoilleissa taisteluissa kuoli runsaasti siviilejä, joita kapinallisjoukot käyttivät myös asemiaan suojanneina ihmiskilpinä. Suuri osa asukkaista pakeni sotaa ja sen seurauksena syntynyttä tarvikepulaa.

Taistelujen kulku
-----------------

### Huhtikuu–kesäkuu 2012: mielenosoitukset

Syyrian sisällissota puhkesi maaliskuussa 2011 kansannousuna Bašar al-Assadin hallitusta vastaan. Maan suurimmassa kaupungissa Aleppossa syttyi huhtikuussa 2012 mielenosoituksia, joissa opiskelijat osoittivat myötätuntoaan Daraan ja Banijasin kansannousuissa kuolleiden puolesta. Loppuvuonna 2011 ja vuoden 2012 alussa mielenosoitukset olivat jokapäiväisiä, ja pampuin tai veitsin aseistautuneet hallituksen joukot pyrkivät hajottamaan kokoontumisia.

Aleppo pysyi noin 16 kuukautta suhteellisen rauhallisena, vaikka kaupungista tulikin myöhemmin yksi sodan tärkeimmistä taistelukentistä. Kapinalliset käynnistivät hyökkäyksen Aleppon maakunnassa helmikuussa 2012 pääsemättä kuitenkaan itse kaupunkiin, jossa tehtiin joitakin pommi-iskuja. Toukokuussa 2012 hallituksen joukot ampuivat ensi kertaa kovilla Aleppon protestoivia opiskelijoita.

### Heinäkuu–joulukuu 2012: kapinallisten hyökkäys

Aleppon taistelun kartta.Viimeisin päivitetty Aleppon taistelun kartta. Punainen, hallituksen armeija. Vihreä, eri kapinallisryhmiä, keltainen kurdit, musta Isis. Oranssi alueita joista taisteltiin.Seuraavina kuukausina kapinalliset valtasivat lisää maaseutua Aleppon lähistöllä ja 19. heinäkuuta 2012 Al-Tawhidin prikaati ja Vapaan Syyrian armeija (FSA) hyökkäsivät itse kaupunkiin Salaheddinessa. 6000-7000 taistelijaa valtasi lisää lähiöitä ja hallitus käynnisti vastaoperaation. Taistelut levisivät noin viikossa lähiöistä keskustan lähelle. Hallitus käytti kaupunkialueella tankkeja, helikoptereita, lentokoneita ja raketteja. YK ja länsivallat tuomitsivat Assadin joukkojen hyökkäyksen 27. heinäkuuta 2012 sillä sen uskottiin johtavan verilöylyyn. Seuraavana päivänä kaupungista alkoi virrata rajujen katutaistelujen seurauksena pakolaisia. Kaikkialla kaupungissa oli vaarallista ja sähkö, ruoka ja vesi alkoivat olla vähissä. Kapinallisilla oli pulaa myös ammuksista.

Hallituksen aloittama suurhyökkäys ajoi kapinalliset Salaheddinesta 9. elokuuta. Elokuun alussa kapinalliset saivat haltuunsa kaupungin itäosan. Kurdit valtasivat pienen osan kaupunkia. Hallitus vastasi käyttämällä raskasta aseistusta kapinallisia vastaan. Kaupungin historiallinen basaari tuhoutui tulipalossa syyskuussa 2012. Joulukuussa kapinalliset ryöstelivät laajalti kaupungissa ja aiemmin yhtenäisten kapinallisten välille syttyi keskinäisiä kiistoja.

Kaikki kaupungin asukkaat eivät tukeneet kapinallisia varauksetta, sillä osa katsoi kapinallisten tuoneen sodan kaupunkiin ja syytti kapinallisia siviiliasuntojen käyttämisestä suojanaan.*lähde?* Siviilejä pakeni kaupungista. Länsimaissa monet uskoivat Aleppon taistelujen merkitsevän Bašar al-Assadin hallinnon pikaista kaatumista.*lähde?*

### Joulukuu 2012–syyskuu 2015: hallituksen vastahyökkäys

Loppuvuonna 2012 kapinallinen Aleppo oli pääosin Vapaan Syyrian armeijan hallussa ja kapinalliset olivat saartaneet hallituksen joukot. Hallitus aloitti laajan hyökkäyksen kapinallisia vastaan. Vuoden 2013 keskivaiheilla kapinalliset kuitenkin saartoivat hallituksen joukot Aleppossa kuukausiksi. Loppuvuodesta 2013 hallitus eteni Hizbollahin tuella ja lokakuussa 2013 hallituksen joukot pääsivät pois saartorenkaasta. Joulukuussa 2013 hallituksen joukot pyrkivät saartamaan Aleppon. Hyökkäyksen liittyneissä pommituksissa kuoli satoja siviilejä, monet lapsia. 

Isisin asejoukot toimivat Aleppossa viimeistään vuodesta 2013 lähtien. Toiminta oli kuitenkin hajanaista ja muut kapinallisjoukot ajoivat Isisin ulos itse kaupungista vuonna 2014. Syksyllä 2014 hallitus oli lähellä Aleppon saartamista, ja kapinallisten huolto toimi vain kuusi kilometriä leveän käytävän kautta. Samana vuonna Syyrian armeija vapautti lähes vuoden saarroksissa olleen Aleppon keskusvankilan joukot. Hallituksen joukot pyrkivät saartamaan kapinallisia kaupungin alueella, vaikka suuremmassa mittakaavassa Isis ja muut kapinalliset uhkasivat samaan aikaan saartaa koko Aleppon alueen. 

Marraskuuhun 2014 mennessä Vapaan Syyrian armeija oli vetänyt 14 000 miehen joukkonsa kaupungista ja ryhmän johtaja Jamal Marouf oli paennut Turkkiin. Turkin vastainen raja oli jäänyt huomattavasti pienemmän Ahrar al-Sham-ryhmän haltuun. Vapaan Syyrian armeijan länsimaista saama aseistus oli jäänyt Ahrar al-Shamille ja al-Qaidaan kuuluvalle al-Nusralle. Hallituksen joukot etenivät huomattavasti vuonna 2015.

### Lokakuu 2015–lokakuu 2016: Aleppon saarto

Lokakuun 2015 ja helmikuun 2016 välisenä aikana hallituksen armeija eteni Alepposta etelään olevalla alueella. Vuoden 2016 alussa kapinallisalueella asui enää 300 000 ihmistä, kun hallituksen valvomilla Aleppon alueilla asui 1,5 miljoonaa ihmistä. Aleppon puolustajat kuuluivat jihadistisiin Jabhat Fatah al-Sham-taistelujärjestöön ja Ahrar al-Shamiin. Helmikuussa hallitus valtasi alueita myös Alepposta pohjoiseen purkaen Nubin ja Zafran saarron. Hallituksen joukot aloittivat suurhyökkäyksen Aleppon valtaamiseksi 25. kesäkuuta 2016 ja valtasivat heinäkuun lopussa 2016 Castellon tieksi kutsutun kapinallisten huoltoreitin. Kapinalliset kuitenkin valtasivat Castellon tien pian takaisin hyökkäämällä sekä saartorenkaasta että sen ulkopuolelta ja saartoivat 6. elokuuta hallituksen valvoman Aleppon osan.

Huoltotie jäi kuitenkin yhä hallituksen tykkien kantaman päähän ja Aleppon taistelujen molemmat osapuolet saartoivat toisiaan. Hallitus valtasi elo-syyskuussa Castellon tien uudestaan ja kapinalliset jäivät uudestaan saarroksiin. Kuun puoliväliin mennessä hallitus oli onnistunut valtaamaan takaisin kapinallisten heinä-elokuun etenemisen aikana saavuttamat alueet. Hallitus aloitti 22. syyskuuta uuden suurhyökkäyksen ja rajut pommitukset koko Aleppon valtaamiseksi. Kiihtynyt taistelu lisäsi siviilien kärsimyksiä. Armeija vaati 2. lokakuuta saarrettuja kapinallisia jättämään kaupungin ja lupasi vähentää ilmaiskuja ja tykistötulta, jotta siviilit voisivat paeta kaupungista. Kapinalliset yrittivät murtaa saarron lokakuun 2016 lopussa hyökkäyksellä Aleppon ulkopuolelta ja onnistuivat etenemään lähimmillään kilometrin päähän saarretuista kortteleista.

### Marraskuu 2016–joulukuu 2016: hallituksen joukot saavat Aleppon haltuunsa

12. marraskuuta hallituksen joukot hyökkäsivät taas ja 15. marraskuuta Syyrian hallitus lähetti Aleppon asukkaille tekstiviestillä varoituksen tulevista pommituksista. Syyrian armeija valtasi 26. marraskuuta suuren Massaken Hananon kaupunginosan ja kaksi muuta kaupunginosaa lähes kokonaan. 28. marraskuuta hallituksen joukot onnistuivat jakamaan kapinallisten motin kahteen osaan. Pohjoinen osa vallattiin jo samana päivänä. Kapinalliset olivat menettäneet yli 40% valvomistaan alueista muutamassa päivässä. Tappio oli suurin sitten vuoden 2012 ja kapinallisten puolustus oli luhistumassa.

Itä-Alepposta lähti taisteluja pakoon marraskuun viimeisenä viikonloppuna jopa 10.000 ihmistä, suurin ihmisvirta neljään vuoteen. 1. joulukuuta Venäjä ehdotti neljän humanitaarisen käytävän avaamista Itä-Aleppoon. 3. joulukuuta hallituksen joukot olivat vallanneet 60% aiemmasta kapinallisalueesta. 7. joulukuuta hallitus valtasi Aleppon vanhankaupungin ja valvoi nyt 75% aiemmasta kapinallisalueesta. Kapinallismotissa oli kuitenkin edelleen 100.000 siviiliä ja kapinalliset pyysivät neuvotteluja haavoittuneiden evakuoimisesta. Venäjän julkaisi tiedotteen, jossa kapinallisia kutsuttiin terroristeiksi, eikä halunnut neuvotella vetäytymisestä.

Syyrian presidentti Bašar al-Assadin mukaan hallituksen voitto Aleppossa olisi askel kohti sodan päättymistä. Hän ei kuitenkaan pitänyt Aleppon taistelua sodan loppuna. 13. joulukuuta kapinallisilla oli hallussaan enää 5% aiemmasta alueestaan ja solmittiin tulitauko, joka kuitenkin pian rikkoutui. 15. joulukuuta 2016 kapinalliset ja hallituksen joukot sopivat uudesta tulitauosta ja kapinallisten evakuoinnista. Kapinallisia ryhdyttiin evakuoimaan jo samana päivänä linja-autoilla, joihin pääsivät ensin haavoittuneet, sairaat ja lapset. Al-Assadin mukaan vapautettu Aleppo eli historiallista hetkeä. 22. joulukuuta hallituksen joukot ilmoittivat saaneensa kaupungin kokonaan haltuunsa.

Siviilien kärsimykset
---------------------

Aleppon taistelujen aikana tarkka-ampujat ja pommit tappoivat ja vammauttivat siviilejä. Kaupungissa oli ruokaa vain niukasti ja pula polttoaineesta. Suurin osa siviiliuhreista on hallituksen ja sen liittolaisten aiheuttamia, mutta myös kapinalliset käyttävät raskaita aseita, joiden ammukset osuivat siviilikohteisiin.

### Pakolaistulvan alku

Ensimmäinen pakolaisten aalto Alepposta alkoi heinäkuun lopussa 2012. Noin 200 000 kaupungin asukasta pakeni kapinallisten ja hallituksen joukkojen raivokkaita taisteluja. Armeija pommitti asuinalueita, joille kapinalliset olivat piilotuneet. Ruoka, vesi ja sähkö olivat lopussa ja kaupungin sairaalat täynnä haavoittuneita. Kaupungin asukkaat hakivat turvaa kouluista ja julkisista rakennuksista ja YK alkoi toimittaa apua Aleppoon. Hallituksen joukot pommittivat elokuussa 2012 myös kaupungin leipomoja. Pommitukset vaurioittivat vesijohtoverkostoa ja noin puolet kaupungista oli ilman vettä.

### Sairaaloiden pommitukset

Monia sairaaloita oli tuhoutunut pommituksissa ja kaupungin jäljelle jääneet klinikat olivat ylikuormitettuja. Terveydenhuolto oli heikkoa ja kaupungissa levisivät taudit. Syyskuussa 2016 pommitettiin kahta jäljelle jääneistä kuudesta sairaalasta. Ilmaiskut ja tykkituli osuivat niihin muutaman minuutin välein. Kun Syyrian hallituksen YK-edustajalta Bashar Jaafarilta kysyttiin sairaaloihin kohdistuneista pommituksista hän vaikeni, käveli pois ja nauroi. Sairaalat joutuivat lopettamaan toimintansa ja saarretun Aleppon elintarvikkeet ja lääkkeet olivat lopussa. Myös vedenjakelu oli katkennut. Sekä Syyrian hallitus että Venäjä kiistivät pommittaneensa sairaaloita. 19. marraskuuta 2016 mennessä kaikki saarretun alueen sairaalat olivat tuhoutuneet.

### Tulitauko ja pommitusten jatkuminen

Venäjän ja Syyrian ilmavoimat keskeyttivät kaupungin pommitukset torstaina 20. lokakuuta 2016. Siviileille ja kapinallistaistelijoille avattiin kahdeksan väylää, joita pitkin he voisivat poistua kaupungista. Asukkaat eivät kuitenkaan uskaltaneet poistua Alepposta, sillä he pelkäsivät joutuvansa ammutuiksi. YK suunnitteli kaupungissa olevien haavoittuneiden evakuoimista ja avustuskuljetusten toimittamista kaupunkiin, mutta kuljetusten turvallisuutta ei pystytty takaamaan.

Tulitauko päättyi 22. lokakuuta ja sekä Venäjän että Syyrian ilmavoimat jatkoivat kapinallisalueiden pommituksia. Tarkkailijat uskoivat pommitusten tuhoavan kapinallisalueen käytännössä täysin vuoden loppuun mennessä. Länsimaat syyttivät Venäjän ja Syyrian ilmavoimia palopommien ja bunkkerinmurtajapommien käytöstä tiheästi asutulla alueella ja Ranska vaati YK:n turvallisuusneuvoston kokouksessa sotilaslentojen lopettamista.

2. marraskuuta Venäjä julisti lyhyen 10 tunnin tulitauon, mutta torjui 10. marraskuuta pitkät tulitauot Aleppossa järjen vastaisina ja haitallisina. 19. marraskuuta 2016 ruoka oli loppumassa saarretussa Aleppossa kokonaan. Punaisen Ristin kansainvälisen komitean mukaan Alepposta evakuoitiin 22. joulukuuta mennessä noin viikon kestäneessä evakuointioperaatiossa noin 34 000 ihmistä.

### Sotarikokset ja siviilien kärsimykset

YK:n ja muiden ihmisoikeusjärjestöjen mukaan hallituksen valtaamilla alueilla Itä-Aleppossa tehtiin joukkomurhia, joissa surmattiin satoja nuoria ja miehiä. Kokonaisia perheitä tapettiin. Taloja sytytettiin tuleen, vaikka niissä oli siviilejä. Sairaaloihin ja niiden hoitohenkilöstön kimppuun hyökättiin. Myös kapinallisten sotatoimet tappoivat siviilejä. Kapinallisten läsnäolo kaupungissa veti puoleensa pommituksia. Kapinalliset estivät siviilejä poistumasta valvomistaan kaupunginosista ja käyttivät alueen asukkaita ihmiskilpinä pommituksia vastaan.

Karttoja
--------

Aleppon taistelun kulku karttoina.

* Aleppon rintamat pian kapinallisten hyökkäyksen jälkeen marraskuussa 2012. Punainen: hallituksen armeija. Vihreä: eri kapinallisryhmiä. Keltainen: kurdit. Ruskea: alueita joista taisteltiin.Aleppon rintamat pian kapinallisten hyökkäyksen jälkeen marraskuussa 2012. Punainen: hallituksen armeija. Vihreä: eri kapinallisryhmiä. Keltainen: kurdit. Ruskea: alueita joista taisteltiin.
* Aleppo oli vuosina 2012-2016 hallituksen ja eri kapinallisjoukkojen jakama. Tilanne 4. heinäkuuta 2015. Punainen: hallituksen armeija. Vihreä: eri kapinallisryhmiä. Keltainen: kurdit.Aleppo oli vuosina 2012-2016 hallituksen ja eri kapinallisjoukkojen jakama. Tilanne 4. heinäkuuta 2015. Punainen: hallituksen armeija. Vihreä: eri kapinallisryhmiä. Keltainen: kurdit.
* Pohjois-Syyrian hyökkäyksiä kartalla vuonna 2016.Pohjois-Syyrian hyökkäyksiä kartalla vuonna 2016.
* Hallitus saartoi Aleppon ensi kerran kesä-heinäkuussa 2016.Hallitus saartoi Aleppon ensi kerran kesä-heinäkuussa 2016.
* Kapinalliset mursivat saarron heinä-elokuun vaihteessa 2016.Kapinalliset mursivat saarron heinä-elokuun vaihteessa 2016.
* Hallitus sulki Itä-Aleppon uudestaan saartorenkaaseen elokuussa 2016.Hallitus sulki Itä-Aleppon uudestaan saartorenkaaseen elokuussa 2016.
* Kapinalliset yrittivät murtaa saartorenkaan loka-marraskuun vaihteessa 2016.Kapinalliset yrittivät murtaa saartorenkaan loka-marraskuun vaihteessa 2016.
* Hallitus valtasi marraskuun lopussa 2016 yli kolmasosan Aleppon motista ja jatkoi kapinallisalueen valtaamista.Hallitus valtasi marraskuun lopussa 2016 yli kolmasosan Aleppon motista ja jatkoi kapinallisalueen valtaamista.
* 6. joulukuuta 2016 kapinallisilla oli enää noin kuudesosa aiemmasta alueestaan, mutta hallituksen eteneminen hidastui.6. joulukuuta 2016 kapinallisilla oli enää noin kuudesosa aiemmasta alueestaan, mutta hallituksen eteneminen hidastui.
* Hallituksen joukot valtasivat 22. joulukuuta mennessä koko Aleppon kapinallisilta.Hallituksen joukot valtasivat 22. joulukuuta mennessä koko Aleppon kapinallisilta.

Lähteet
-------

1. 1 2  Syyrian armeija: Aleppo on vallattu Yle Uutiset 22.12.2016
2. ↑  Aleppo Conflict Timeline Executive Summary, The Aleppo Project - Aleppo under siege
3. ↑  Syrian protests spread to Aleppo *Al Jazeera*.  13.4.2011. Al Jazeera.  [vanhentunut linkki]
4. ↑  Katherine Zoepf: Protest Movement Broadens in Syria *The New York Times*.  13.4.2011. Viitattu 27.11.2016.
5. ↑  Ivan Watson and Rasha Qass: Syrian military raids villages; protests in Aleppo *CNN*. Viitattu 27.11.2016. (englanniksi)
6. ↑  Syrian students 'killed at Aleppo protest' *BBC News*.  3.5.2012. Viitattu 27.11.2016. (englanniksi)
7. ↑  Harding, Luke & Chulov, Martin: Syrian rebels fight Assad troops in Aleppo *The Guardian*.  22.7.2012. Viitattu 21.7.2015. (englanniksi)
8. ↑  Syyrian kapinalliset: Taistelu Alepposta on alkanut *Yle Uutiset*. Viitattu 27.11.2016.
9. ↑  Ranska: Aleppossa pelättävissä verilöyly *Yle Uutiset*. Viitattu 27.11.2016.
10. ↑  Raju katusota ajaa Aleppon perheet pakosalle *Yle Uutiset*. Viitattu 27.11.2016.
11. ↑  Aleppossa taistellaan rajusti *Yle Uutiset*. Viitattu 27.11.2016.
12. 1 2  Rauli Virtanen Syyriasta: Siviilit on jätetty oman onnensa nojaan *Yle Uutiset*. Viitattu 27.11.2016.
13. ↑  Aleppon basaari Syyriassa tuhoutunut lähes täysin *Helsingin Sanomat*.  30.9.2012. Viitattu 21.7.2015.
14. ↑  Keskiaikaiset basaarit tulessa Aleppon taisteluiden vuoksi *Yle Uutiset*. Viitattu 27.11.2016.
15. ↑  Abdul-Ahad, Ghaith: Syrian rebels sidetracked by scramble for spoils of war *The Guardian*.  27.12.2012. Viitattu 21.7.2015. (englanniksi)
16. ↑  Chulov, Martin: Syrian rebels fight on for Aleppo despite local wariness *The Guardian*.  21.8.2012. Viitattu 21.7.2015. (englanniksi)
17. ↑  Similä, Ville: Aleppon kuolema kertoo kaiken Syyrian sodasta *Helsingin Sanomat*.  15.12.2012. Viitattu 1.7.2016.
18. ↑  Aleppo Conflict Timeline - 2013 - The Aleppo Project *The Aleppo Project*. Viitattu 27.11.2016. (englanniksi)
19. ↑  #Syria #Aleppo Military map of Aleppo and its… *Yalla Souriya*.  14.6.2013. Viitattu 27.11.2016.
20. ↑  Syyrian maltillisten kapinallisten loppu lähenee – Aleppo jäämässä saarroksiin *Yle Uutiset*. Viitattu 27.11.2016.
21. ↑  Aleppo prison siege 'broken by Syrian troops'
22. ↑  Yetkin, Murat: Free Syrian Army abandons Aleppo, leader flees to Turkey *Hürriyet Daily News*.  18.11.2014. Viitattu 1.7.2016. (englanniksi)
23. 1 2  Syrian army says cut off all supply routes into east Aleppo
24. ↑  Daniel Cassman: Ahrar al-Sham Mapping Militant Organizations *web.stanford.edu*. Viitattu 27.11.2016.
25. ↑  Islamist rebels storm base in attempt to break siege of Aleppo *The Independent*.  6.8.2016. Viitattu 27.11.2016. (englanniksi)
26. ↑  Competing forces in the Syrian city of Aleppo have managed to place each other under siege, likely prompting further fighting at great human cost. Carnegien middle east center
27. ↑  Jihadists advance on Ramousah district, cut supply route (Arkistoitu – Internet Archive) Amn By Izat Charkatli – 06/08/2016
28. ↑  Syria's civil war: Rebels push to break Aleppo siege *www.aljazeera.com*. Viitattu 27.11.2016.
29. ↑  Syyrian armeijan suuri maahyökkäys Aleppoon käynnissä *Yle Uutiset*. Viitattu 29.9.2016.
30. ↑  Tällaista on elämä ilmaiskujen runtelemassa Aleppossa – "Sanat eivät riitä kuvailemaan" *iltasanomat.fi*.  27.9.2016. Viitattu 29.9.2016.
31. ↑  Syria presses Aleppo advance, tells rebels to leave
32. ↑  Syyria patistaa siviilejä ja kapinallisia lähtemään Alepposta – muuten edessä "vääjäämätön kohtalo" *hs.fi*. Viitattu 6.10.2016.
33. ↑  Syyrian kapinalliset hyökkäsivät Länsi-Aleppoon – Venäjä kiistää syyllisyytensä liki 30 tappaneeseen kouluiskuun *Ilta-Sanomat*.  28.10.2016. Viitattu 27.11.2016.
34. ↑  Kapinalliset yrittävät murtaa Itä-Aleppon piirityksen *Ilta-Sanomat*.  29.10.2016. Viitattu 27.11.2016.
35. ↑  Kapinallisten hyökkäys jatkuu Aleppossa *Yle Uutiset*. Viitattu 27.11.2016.
36. ↑  Syrian forces reverse rebel advance in Aleppo *www.aljazeera.com*. Viitattu 27.11.2016.
37. ↑  Lopullinen hyökkäys Aleppoon alkamassa? *iltalehti.fi*. Viitattu 27.11.2016.
38. ↑  Syyrian armeija valtaa lisää alueita Itä-Aleppossa *Yle Uutiset*. Viitattu 27.11.2016.
39. ↑  Syria army captures rebel-held Hanano area in Aleppo *www.aljazeera.com*. Viitattu 27.11.2016.
40. ↑  Syyrian armeija: Yksi suurimmista kapinallisten hallitsemista kaupunginosista Aleppossa lähes vallattu *Ilta-Sanomat*.  26.11.2016. Viitattu 27.11.2016.
41. ↑  Syria war: Army pushes deeper into rebel-held Aleppo *BBC News*.  27.11.2016. Viitattu 27.11.2016. (englanniksi)
42. ↑  Syyrian armeijan kerrotaan vallanneen "jakolinjan" Itä-Aleppossa *Yle Uutiset*. Viitattu 28.11.2016.
43. ↑  Chris Tomson: Syrian Army fully captures Hanano district in eastern Aleppo - Map update *AMN - Al-Masdar Newsالمصدر نيوز*.  26.11.2016.  Arkistoitu 27.11.2016. Viitattu 27.11.2016. (englanniksi)
44. ↑  Al-Nusra (al-Qaeda) Defenseses Collapse, Syrian Army Ready to Split Eastern Aleppo Pocket into Two *southfront.org*.  27.11.2016.  Arkistoitu 27.11.2016. Viitattu 27.11.2016. (englanniksi)
45. ↑  Syyrian armeija hyökkää rajusti Itä-Aleppossa – yrittää halkaista alueen *Yle Uutiset*. Viitattu 28.11.2016.
46. ↑  Leith Fadel: Complete battlefield update from east Aleppo: map *AMN - Al-Masdar Newsالمصدر نيوز*.  28.11.2016.  Arkistoitu 2.5.2019. Viitattu 28.11.2016. (englanniksi)
47. ↑  Kapinallisten puolustus romahtaa Aleppossa *Yle Uutiset*. Viitattu 28.11.2016.
48. ↑  Suurin joukkopako Alepposta neljään vuoteen – seitsemänvuotias tyttö twiittasi kotinsa tuhoutumisesta: "Melkein kuolin" *HS.fi*. Viitattu 28.11.2016.
49. ↑  Venäjä esitti humanitaaristen käytävien avaamista Itä-Aleppoon *KSML.fi – Keskisuomalainen*. Viitattu 2.12.2016.
50. ↑  Syyrian armeija jatkoi etenemistä Aleppossa *Yle Uutiset*. Viitattu 3.12.2016.
51. ↑  Syyrian hallitus vallannut yli puolet kapinallisten alueista Itä-Aleppossa *Helsingin Sanomat*.  2.12.2016. Viitattu 3.12.2016.
52. ↑  Syyrian armeija voittamassa taistelun Alepposta – kapinalliset vetäytyivät vanhastakaupungista *Helsingin Sanomat*.  7.12.2016. Viitattu 7.12.2016.
53. ↑  Syyrian armeija on vallannut Aleppon vanhankaupungin *Yle Uutiset*. Viitattu 7.12.2016.
54. ↑  Al-Assad: Aleppo muuttaa sodan suunnan *Yle Uutiset*. Viitattu 7.12.2016.
55. ↑  Syyrian armeijalähde: Sopu Aleppon kapinallisten evakuoinnista saavutettu *Ilta-Sanomat*.  15.12.2016. Viitattu 15.12.2016.
56. ↑  Pelastustyöntekijä Itä-Aleppon evakuoinneista: En ole koskaan nähnyt tällaista kärsimystä *Yle Uutiset*. Viitattu 15.12.2016.
57. ↑  Noin tuhat siviiliä evakuoitu Alepposta, haavoittuneiden joukossa lapsia – Punainen Risti: Ihmiset ovat "näännyksissä ja erittäin huonossa kunnossa" *Helsingin Sanomat*.  15.12.2016. Viitattu 15.12.2016.
58. ↑  YK: 200 000 paennut Alepposta kahdessa päivässä *Yle Uutiset*. Viitattu 27.11.2016.
59. ↑  MiGit moukaroivat Aleppoa - siviileillä tukalat olot *Yle Uutiset*. Viitattu 27.11.2016.
60. ↑  YK: Pakolaisvirta Syyriasta yltyy *Yle Uutiset*. Viitattu 27.11.2016.
61. ↑  Järjestö: Syyrian hallitus iskee tahallaan leipäjonoihin *Yle Uutiset*. Viitattu 27.11.2016.
62. ↑  Aktivistit: Miljoonakaupunki Aleppo osin ilman juomavettä *Yle Uutiset*. Viitattu 27.11.2016.
63. ↑  Kuolema Aleppossa: Reportaasi Syyrian sodasta (digilehden tilaajille) *Suomen Kuvalehti*.
64. ↑  Kommentti: Aleppossa irti kuvottava helvetti – Syyrian lähettiläs vain nauroi *iltasanomat.fi*.  29.9.2016. Viitattu 29.9.2016.
65. ↑  Aleppon kahta suurinta sairaalaa pommitettiin – joutuivat lopettamaan toimintansa *hs.fi*. Viitattu 29.9.2016.
66. ↑  Battle for Aleppo: 'All hospitals are destroyed' *www.aljazeera.com*. Viitattu 27.11.2016.
67. 1 2 3 4  Taistelut kiihtyivät sunnuntaina Aleppossa tulitauon päätyttyä – YK ei pystynyt viemään apua kaupunkiin *Helsingin Sanomat*.  23.10.2016. Viitattu 29.10.2016.
68. ↑  Saarretusta Itä-Alepposta avattiin poistumisreittejä – siviilit eivät uskalla lähteä *Helsingin Sanomat*.  20.10.2016. Viitattu 29.10.2016.
69. ↑  Kokkonen, Yrjö: Aleppon pommitukset keskeytettiin – Siviileille ja kapinallistaistelijoille mahdollisuus lähteä kaupungista  18.10.2016. Yle Uutiset. Viitattu 19.10.2016.
70. ↑  Tuohinen, Petteri: Venäjä ei harkitse uutta tulitaukoa Aleppoon – "Kysymys humanitaarisen tauon uusimisesta ei ole nyt oleellinen" *Helsingin Sanomat*.  24.10.2016. Viitattu 29.10.2016.
71. ↑  YK:n turvallisuusneuvosto äänestää kahdesta tulitaukoesityksestä Aleppoon
72. ↑  Venäjä julistaa kymmenen tunnin humanitaarisen tulitauon Aleppoon *Ilta-Sanomat*.  2.11.2016. Viitattu 27.11.2016.
73. ↑  Venäjä torjuu YK:n vetoomuksen pitemmistä tulitauoista Aleppossa - puolustusministeriö: "haitallisia ja terveen järjen vastaisia" *iltalehti.fi*. Viitattu 27.11.2016.
74. ↑  Aleppon sairaalat käytännössä tuhottu, nyt uhkaa myös nälänhätä – "Ruumispussit ovat loppuneet" *Ilta-Sanomat*.  19.11.2016. Viitattu 27.11.2016.
75. ↑  Aleppolaisia uhkaa nälkäkuolema – YK: Ruoka loppuu ensi viikolla *Ilta-Sanomat*.  11.11.2016. Viitattu 27.11.2016.
76. ↑  4,000 fighters have left Aleppo in latest stage, thousands await evacuation: Red Cross *Reuters*.  22.12.2016. Viitattu 23.12.2016. (englanniksi)
77. ↑  Venäjä: Syyrian armeija on lopettanut sotatoimet Aleppossa *mtv.fi*. Viitattu 14.12.2016.
78. ↑  Kapinalliset iskivät kouluun Aleppossa - ainakin 8 lasta kuoli *iltalehti.fi*. Viitattu 27.11.2016.
79. ↑  Kapinalliset iskivät kouluun Aleppossa - ainakin 8 lasta kuoli *iltalehti.fi*. Viitattu 30.11.2016.
80. ↑  Kapinallisten rakettituli tappoi kymmeniä Syyrian Aleppossa *Yle Uutiset*. Viitattu 30.11.2016.
81. ↑  Aleppon pommituksissa kuoli taas lapsia – kapinallisten kranaatit osuivat kouluun *Helsingin Sanomat*.  20.11.2016. Viitattu 30.11.2016.
82. ↑  Kapinallisten ote Itä-Alepposta kirpoamassa – YK:n avustusjohtaja: "Hälyttävä ja kylmäävä tilanne" *Helsingin Sanomat*.  29.11.2016. Viitattu 30.11.2016.

Aiheesta muualla
----------------

* Kuvia tai muita tiedostoja aiheesta **Aleppon taistelu 2012–2016** Wikimedia Commonsissa